આઝાદીના ૭૦ વર્ષ પછીનું સ્વતંત્ર ભારત આજે કેવું છે? આજે ભારતમાં એક તરફ ગગનચુંબી ઇમારતો, આલીશાન રહેણાકો, ધમધમતાં ઉદ્યોગગૃહો, અદ્યતન ટૅક્નોલોજી અને આંખને આંજી દે તેવી ગ્લેમરસ જીવનશૈલી જીવતા માલેતુજારોનો પરિચય કરાવતું ભવ્ય અને સંપન્ન ભારત જોવા મળે છે, જ્યારે આ જ દેશમાં એક બીજું ભારત પણ સહઅસ્તિત્વ ધરાવે છે, જેમાં એક અંદાજ મુજબ ૪૭ ટકા જેટલાં પોષણવિહીન બાળકો માત્ર અન્ન-પાણી, સ્વચ્છતાના અભાવે મરવા વાંકે જીવી રહ્યાં છે..! દેશની અડધી આબાદી ગરીબીની હાલતમાં જીવનભર કણસતી રહે છે..! નાના-મોટા કુલ મળીને ૧૩ હજાર કોમી રમખાણો આપણે વેઠી ચૂક્યા છીએ..! કૃષિપ્રધાન ભારતમાં જ ખેતી સતત નબળી પડતી જાય છે..! દેશનાં રાજ્યો વચ્ચેની અસમાનતા એવી છે કે ગુજરાત જેવા ૧૦ ટકાથી વધારે તો બિહાર જેવા ૩ ટકાના દરે વિકાસ કરે છે..! ગરીબોની ભલાઈ માટે સરકારો અબજો રૃપિયાનો ખર્ચો કરે છે, તેમાંથી કરોડો ભ્રષ્ટાચારમાં ચવાઈ જાય છે..!